Kaapstad se stadsbestuurder bedankAchmat Ebrahim, die stadsbestuurder van Kaapstad, het bedank. Foto: ANA Achmat Ebrahim, die stadsbestuurder van Kaapstad, het te midde van ŉ storm rondom die kop van burgemeester Patricia de Lille bedank. De Lille het Maandag in ŉ verklaring gesê Ebrahim het sy bedanking ingedien wat vanaf Vrydag in werking tree. “In sy bedankingsbrief het mnr. Ebrahim dit duidelik gemaak dat hy heel maklik die bewerings teen hom in die Bowman Gilfillan Inc-verslag kan verdedig,” het De Lille in die verklaring gesê. “Met betrekking tot die voortgesette ondersoek teen hom, onderneem hy om afdrukke van alle bewyslêers aan my kantoor te verskaf wat verband hou met sy betrokkenheid by hierdie bewerings wat reeds aan Bowman Gilfillan Inc oorhandig is en duidelik toon dat die bewerings teen hom na sy mening ongegrond is. “Ná byna 40 jaar van toegewyde en lojale diens met ŉ vlekkelose rekord, het hy dit in sy brief gestel dat sy ooglopend eerste oorweging in dié stadium van sy lewe sy persoonlike en sy gesin se welstand is.” Die nuus van Ebrahim se bedanking kom kort nadat die DA Sondag aangekondig het dat De Lille vir eers haar posisie as burgemeester van Kaapstad sal behou, maar dat haar magte beperk sal word, nadat die party se federale uitvoerende komitee besluit het dat sy van wangedrag aangekla sal word. Patricia de Lille, Kaapstad se burgemeester. Foto: Tamaryn Africa/ANA Mmusi Maimane, leier van die party, het Sondag tydens ŉ mediakonferensie gesê De Lille sal aangekla word vir haar optrede wat die beeld van die party negatief geraak het; dat sy versuim het om haar pligte as burgemeester, “soos bepaal deur die federale raad”, uit te voer; dat sy die party se naam skade berokken het; en dat sy “onredelik en nadelig vir die interne samewerking binne die party” opgetree het. Die aanklagte spruit uit verskeie bewerings teen De Lille die afgelope paar maande. Dit sluit in dat sy glo “onbehoorlik en onwettig opgetree het” wat betref die heraanstelling van Ebrahim deurdat sy “onregmatig lede van die keuringspaneel beïnvloed het”. Volgens die DA het De Lille ŉ teksboodskap aan ŉ lid van die paneel gestuur waarin sy sê: “Ek wil Achmat [Ebrahim] behou, so gee vir hom die meeste punte. Dankie.” Na bewering het De Lille ook versuim om die raad voldoende op die hoogte te bring van onreëlmatighede en finansiële verliese in die stad weens sy kontrak wat betref die MyCiTi-busdiens, en dat sy versuim het om regstellend in dié verband op te tree. Sy word ook daarvan beskuldig dat sy “onbehoorlik en/of teisterend opgetree het in haar leierskap aan die koukus van die party in Stad Kaapstad, deur haar woorde en optrede, en dat sy koukuslede geïntimideer of verkleineer het as hulle nie met haar saamgestem het nie”. De Lille het Maandag in haar verklaring oor Ebrahim se bedanking gesê hy het “ŉ onberispelike en bewese rekord” vir sy tydperk as stadsbestuurder en dat die stad in dié tyd talle prestasies behaal en toekennings verower het, waaronder skoon oudits. “Hy was onontbeerlik om die Stad te lei om die beste administrasie in die land te hê,” het De Lille gesê. “Sy bedanking is inderdaad ŉ groot verlies vir Stad Kaapstad en sy inwoners.”